Østberg blir fabrikkfører
- Jeg er så utrolig glad for å ha fått denne muligheten, sier østfoldingen, som skal ha med seg sin faste kartleser Jonas Andersson. Det første man blir møtt med på kontoret til Mads Østberg i Moss er en stor ryddig garasje, innerst står rallybilen han har sust verden rundt med. I et smalt avlangt kontor møter man først på kartleser Jonas Andersson, mens rallyføreren har tatt plass inne i hjørnet. Østberg smiler og er tydelig tilfreds med den nye avtalen, og forteller at det har vært en hektisk dag med en rekke medier på besøk. - Det har vært en lang prosess. Vi har jobbet tett med mange, og det har vært grunnen til at det har tatt litt lenger tid enn vi hadde håpet. Samtidig har det også vært positivt - det har gitt oss tid til å vise oss mer frem, sier Østberg til VG Nett. - Det har vært noen lange uker, men fredag var vi endelig i mål. Det var utrolig deilig å skrive under å vite at nå er det i boks. Det ble en veldig god kontrakt, og vi er veldig fornøyde med utfallet. Østberg kommer til å kjøre en Ford Fiesta RS WRC for Qatar M-Sport World Rally Team neste år. Han har allerede jobbet med M-sport i to år, og han kjenner dermed både bilen og teamet godt. Ford trekker seg fra rally-VM fra 2013, men M-sport, som har driftet Fords VM-satsing i mange år, satser altså videre, fortsatt med Ford. M-sport-sjefen Malcolm Wilson sier i en pressemelding: - Det Mads har vist i år er veldig imponerende. Han har alltid kjørt fort, men utviklingen han har vist på asfalt sammen med den modenheten han innehar, beviser at han er klar til å ta steget videre og det har gjort han til den ideelle kanditaten for vårt team i 2013. Han er ung, men tenker som en erfaren sjåfør og jeg er sikker på at han er klar for neste års oppgave. Østberg har i 2012 tatt sin første og eneste VM-triumf da han vant Rally Portugal. Østberg har også vært i forhandlinger med både Mini og Citroën. Men for mye usikkerhet gjorde at han endte opp i Ford. - I Ford kjenner jeg teamet, jeg vet hvordan bilen er. Vi visste tydelig hva vi kunne få til. Men vi måtte ha alle mulighetene åpne - det var også viktig for forhandlingene. På spørsmål om hva man kan forvente av ham i 2013, svarer han slik: - Det blir en veldig ny situasjon for meg. Jeg har følt meg veldig trygg i mitt eget team - med mine egne folk rundt meg. Men vi bør gjøre det bedre enn det vi gjorde i år, og vil i hovedsak begynne å vinne løp og være jevnt på pallen hele tiden. - Det er vanskelig å stå her å si at vi skal kjempe om å bli verdensmestere. Til det har jeg for lite kjennskap ennå. Ford offentliggjorde mandag at Østberg skal kjøre for dem, men det er fortsatt usikkert hvem som får det andre setet. Det eneste som er sikkert er at nordmannen blir teamets førstefører. - Jeg vet ikke hvem som blir den andre føreren. Mest hyggelig er det om det hadde blitt Petter Solberg, men det kan ikke jeg styre. Rally VM 2013 starter med Rally Monte-Carlo 16. - 19. januar.
Mads Østberg (25) blir fabrikksfører i Ford i 2013.Nyheten kom fra M-sport-teamet i ettermiddag.